  Виталий Пронин  Институтысь сюбег коридоръёстӥ ортчыку, амалтэк малпаськод: тани таӵе ышыгын, мултэс данъяськытэк, эскериське шаермылэн, удмурт калыклэн историез, дунневаланэз. Уно аръёс ортчыса но, тодосчиослэн чакланъёссы кылёзы книгаосы, архивъёсы вуоно поколениослы салам выллем. Россиысь Наукаосъя академилэн Урал люкетысьтыз Историяя, кылъя но литературая Удмурт институтлы туэ 80 ар тырмиз. Солэн кивалтӥсез - история наукаосъя доктор Алексей Загребин - маде институтлэн ортчем сюресэз но туннэ нуналыз сярысь.   - Алексей Егорович, институтлэсь вордӥськемзэ учконо ке, 1931-тӥ ар - ӵапак репрессиос кутскон вакыт. Кызьы тае валэктысалды?- Граждан ож йылпумъяськем бере Россиысь выль кивалтӥсьёс басьтӥськизы трос нациосын кун лэсьтон борды. Интыосысь улон-вылонэз но экономикаез ӝоггес азинтон понна автономиос кылдытэмын вал. Кулэ на вал кадръёсты дасяны, соос наука, дышетон но культура бордын пыр-поч мед ужалозы. Тӥни соин 1923-тӥ арын Вотской автономной областьын кылдӥз Академцентр. Со вакытэ ик  кылбурчи но этнограф К. Герд кылдытӥз наукая «Бӧляк» общество. Со огазеяз Россилэн каръёсаз дышетскись удмурт аспирантъёсты но студентъёсты.Ижын специалистъёс ӧй вал бере, Москваысь, Ленинградысь тодосчиосты ӧтчазы. Озьы Т. Борисов вазиськылӥз Наркомпросэ, Главнаукае, Венгрилэн но Финляндилэн наукаосъя академиосазы, куриз фин-угор кылъёсъя специалистъёсты келяны. Шаерамы вуылӥзы удмурт кылэз но этнографиез эскерись тодосчиос Д. Бубрих, Н. Марр, В. Налимов, А. Емельянов, археологъёс А. Смирнов, С. Матвеев, крезьгурчиос Е. Гиппиус, З. Эвальд но мукетъёс. Но вань ужпумъёсты сэрттыны-пертчыны асьсэос удмуртъёс ик кулэ вал.1925-тӥ арын люкамын кылъя комиссия. Со удмурт литературной кыл кылдытон борды басьтӥськиз. Но бурдъяськыса кутскем уж пумен ӵакмиз, азьветлӥсьёсты пачкатӥзы репрессиос. Кин ке быдтэмын вал, кин ке пытсэт сьӧры келямын. Эскеронъёссы яке ышемын, яке ватэмын. Паймымон югдур кылдӥз: совето власть тодосчиослы  ӧз оскы, но со дыре ик наукая учреждениос усьялляз. Озьы 1931-тӥ арын 10-тӥ мартэ Удмурт обком решение кутӥз: комплексной научно-исследовательской институт кылдытоно, со ужаны кулэ Удмурт автономилэн Правительствоезлэн бурд улаз. Институт эскериз шаерлэсь историзэ, удмурт кылэз, фольклорез, экономикаез, гурт удысэз, инкуазь узырлыкъёсты. Уксё ӧжыт висъяськиз, нош ужпумъёс бадӟымесь пуктэмын вал. Но тодосчиосты тросгес кышкатӥз вылӥослэн мултэс зол эскеремзы, кискачын кадь воземзы но директоръёслэн укыр ӵем вошъяськемзы.1936-тӥ арысен институтлэн нимыз воштӥськиз, Социалистической культурая научно-исследовательской институт луиз.- Институт туж секыт вакытъёс пыр потэмын. Тодӥськом, нырысетӥ директор Яков Ильин но трос шугадӟоно луиз.- Яков Ильин огшоры крестьян семьяысь потэмын вал, Нырысетӥ дунне оже, Граждан оже пыриськемын, Вяткаысь пединститутын дышетскемын. Отын дыръяз ик люканы кутскем удмуртъёс сярысь гожъямъёсты, дасям библиографияя указатель. 1924-тӥ арозь люкам ни удмуртъёс сярысь 500-лэсь трос публикациос. Нош ньыль ар ортчыса, со библиография, ватсанъёсын поттэмын вал нимаз бичетэн. Историяя, кылъя но литературая институтын со бичетэз али но вылӥ дунъяло но уже куто.Яков Ильин дышетӥсьёсты дасясь курсъёсын но кивалтэмын, фольклоръя но этнографияя экспедициосы ветлэмын, литератураын ассэ эскеремын. 1926-тӥ арын со дышетске Москваын аспирантураын, оске: вордӥськем шаераз бертоз, вань сюлэмзэ наукалы сётоз. Калык тушмонъёсты утчасьёс сое кулакъёслы дурбасьтӥсь каро. Но ӝоген «кулак» сярысь вунэтоно луо, угось НИИ-лы директоре Ильин кадь тупано адями ӧй вал.Но сьӧд пилемъёс кемалы ӧз кошке: мукет удмурт азьветлӥсьёсын ӵош Ильинэз янгыше уськыто СОФИН ужъя, келяло Горький областьысь гуртэ, наукаен вырыны уг лэзё ни.1937-тӥ арын Удмурт пединститутлэн дышетон программаяз пыртэмын вал буржуазной националистъёсты пазьгон тема. Озьы Ильинлэн дышетэм адямиосыз, асьсэ визьнодасьёссэс курласа, соосты со вие ик тодын возьыны юрттӥзы.- Нош кызьы дунъяськоды совето вакытъёсты? - Быдӟым ож йылпумъяськем бере институт ужано луиз партилэн куронъё-сызъя. Соин ик кыӵе ке выль малпанъёс сярысь вераськон ӧз мыны. Тодосчи ас-лаз статьяяз одно ик кыӵе ке классик, партиысь азьветлӥсь вылэ пыкиське вал. Туала синмын учкыса, со ужъёс лябесь пото, но кӧмзэ куяськод ке, трос кулэ иворъёс шедьтыны луэ.Совето вакытъёсы трос лэсьтэмын удмурт кылтодонъя, терминъёс кылдытонъя, диалектологияя, шонер гожъяськонъя но дышетон методикая. Бадӟым вормон вал туала удмурт кыллэсь грамматиказэ, удмурт-ӟуч кыллюкамъёсты поттон, удмурт литературая монографиез, книгаосты дасян. - Вал, пе, сыӵе вакыт: тодосчилы араз одӥг статья сяна поттыны ӧз лэзьылэ…- Сыӵе адӟон вуиз 1970-тӥ аръёслэн кутсконазы. СССР-ысь Госкомиздат, бумагалы ёрмеменыз, директива поттӥз: научно-исследовательской институтъёсын ужась тодосчиослы монографиоссэс поттыны лэзёно ӧвӧл ни. Адямилы быдэ норма но тупатӥзы: араз одӥг статьялэсь трос печатласькыны уг яра.Валамон ини, тодосчиослэн мылкыдзы куашказ, ужъёссы тузонӟыса кыллизы ӝӧкъёсазы яке архивъёсын. Институтлэсь кулэлыксэ чиновникъёс ас сяменызы адӟизы: вазиськылӥзы, пӧртэм справкаос юаса, докладъёссэс дасяны юрттэт курыса. Кема озьы кыстӥськыны уг быгаты ни вал. Тодосчиос вазиськизы: институтэз Министръёслэн Советсылэн бурд улысьтыз поттоно, СССР-ысь Наукаосъя академия борды юнматоно. Но со понна УдНИИ рос-прос юнманы кулэ.  Та борды басьтӥське солэн директорез Василий Гусев. Но проектъёсын вырыса ик, дырыз быре. 1978-тӥ арын биньгозыез кутэ ни ваньмылы тодмо Кузьма Куликов. Кӧня солы пӧсяно луиз!- Шуо: Кузьма Иванович дыръя институт зол ӝутскиз. Кызьы шӧдӥськиз со?- Со вакытысь ныпъетэз вормысал, дыр, туж быгатӥсь, номыр шоры учкытэк азьлань мынӥсь мурт гинэ. Институтлэсь ужзэ озьы пуктоно вал: сое мед кылозы но мед кылзозы.Туннэ институтмы интыяськемын сыӵе юртын, кытын коллектив вань мылкыдзэ сётыса ужаны быгатэ. Вакчи дыр куспын наукая эскеронъёс но книга поттон, вылӥ квалификациен кадръёсты дасян радъямын вал. 1980-тӥ аръёслэн пумазы институтмы пыриз Россиысь Наукаосъя академилэн Урал люкетаз. Нош 1991-тӥ арысен нимаськиз ни Россиысь Наукаосъя академилэн Урал люкетысьтыз Историяя, кылъя но литературая Удмурт институт. Кузьма Куликов 30 ар ӵоже кивалтӥз институтэн, быгатӥз коллектив азе бадӟым ужпумъёс пуктыны. Академилэн бурд улаз ужаны кутскем бере 10 ар ӵоже гинэ наукаосъя 5 доктор будэтэмын вал. Усьямын аспирантураос.Улосамы гуманитарий удысъя тужгес устоез библиотека - институтамы. Кузьма Иванович Иднакар музеез но кылдытӥз, трос мукет бадӟым ужъёсты но ӝутӥз. Институтлэн эскеронъёсыз вылэ пыкиськыса, киужъёсъя центръёс улӟытӥзы вашкала искусствоез. «Лудорвай» музей но кылдӥз, милям тодосчиосмылэн эскеронъёссы вылэ пыкиськыса. Нош кыӵе зол со эскеронъёс шӧдӥськизы литератураын, суредан удысын, крезьгуранын! Шаермылэсь кунпуссэ, куншетсэ кылдытонын гинэ но.- ӵуказеез кыӵеен адӟиське?- 2001-тӥ арысен тыршиськом трос томъем «Удмурт Республика» серия-энциклопедия дасян бордын. Азьвылгес поттэмын ни вал шаермыя кык энциклопедия. Кылем арын егит фин-угор тодосчиос понна проектъёс гожъяны дышетӥсь «Вуоно» гужем школа радъямы. Эскеронъёс ортчытъяськом Россиысь но кунгож сьӧрысь фин-угор центръёсын ӵош. Туннэ нуналлы милям институтамы гинэ удмурт калыклэн улон-вылонэз, вашкалаез котыр ласянь эскериське.Адями гумыр кузь ӧвӧл, одӥг тодосчиез воштэ мукетыз. Нош институт кыле. Со узырме выль адямиосын, выль малпанъёсын. Нош та борддоръёс утё нимаз адямиослэсь но оглом калыклэсь визьзэ... Елена Миннигараева.  